次伯通雲頂山長句韻
作者：呂陶
朝代：宋

paragraphs: 金淵地界東西州，諺云錦擔垂兩頭。
中間石城最佳勝，二十餘年嘗再遊。
奇峰雖向郡城見，好景半是僧家收。
松蘿四面圍絕頂，九夏不暑長如秋。
東隅忽值海日出，下照巖壑無深幽。
羣陰破散宿霧斂，萬象開闊晴雲浮。
軒窗高處氣勢别，縱欲極望誠難周。
藍凝後嶂遠更秀，雪壅前溪寒不流。
軟草將春鹿麌麌，濃林未暝蟬啾啾。
襌僧上堂演佛理，鏜然鍾韻喧層樓。
問之浮世輙不語，應笑世人多謬悠。
下山儻有頓悟者，直須作意無遲留。